送李令如堤上部夫
作者：劉弇
朝代：宋

paragraphs: 東風日作催花計，減去年來大半春。
未省春歸向何許，真成等閒愁殺人。
我欲揖君空酒樽，君刺野航朝涉津。
翩然揮手謝春去，我欲留之良苦辛。
沙堤漫漫失故處，下有清海濤頭奔。
濤頭奔，可奈何，江淮由來水事多。
田家遣丁纔取具，吳歈行勸不煩訶。
蝸牛小廬亂雲鍤，梓土把草夷陂阤。
我聞神禹乂九土，息壤能蟄千丈波。
獨坐敗堤去民吏，翻笑王尊禦濁河。
李侯方精强，程督宜有科。
民事不可緩，田疇久滂沱。
嗷嗷老將稚，意在却蛟鼉。
無爲坐歎息，勞事非蹉跎。
山膚雜水豢，强飯時吟哦。
暮歸泊煩促，不厭玉顔酡。
他時解看官門北，千里長虹卧軟莎。